UPIS DJECE U 1. RAZRED OSNOVNE ŠKOLE ZA ŠKOLSKU 2016./2017. GODINU

U prvi razred osnovne škole u školskoj godini 2016./2017**. upisuju se djeca koja do 1. travnja 2016. godine navršavaju šest godina života** i to djeca rođena od 1. travnja 2009. do 31. ožujka 2010. godine, kao i djeca kojima su prošle godine odgođeni upisi u OŠ ili iz nekog drugog razloga nisu upisana u OŠ, a školski su obveznici.

**PRIJEVREMENI UPIS**

Iznimno, u prvi razred OŠ mogu se upisati i djeca rođena nakon 1. travnja 2010.g., koja će šest godina života navršiti do 31. prosinca 2016. godine. Roditelj, odnosno skrbnik djeteta koje je rođeno u periodu od 1. travnja 2010. do 31. prosinca 2010. godine, može **najkasnije do 31. ožujka 2016.g. podnijeti zahtjev za prijevremeni upis u 1. razred pisanim putem ili osobno Uredu državne uprave u Brodsko-posavskoj županij**i.

Za dijete koje je bilo uključeno u predškolski program, osim zahtjeva, roditelj dostavlja i mišljenje stručnog tima predškolske ustanove o psihofizičkog stanja djeteta te se obvezno provodi psihološko testiranje u osnovnoj školi kojoj dijete pripada prema upisnom području.

Na temelju mišljenja Stručnog povjerenstva za utvrđivanje psihofizičkog stanja djece Ured državne uprave donosi rješenje o prijevremenom upisu u prvi razred osnovne škole za pojedino dijete.

**ODGODA UPISA**

Na temelju mišljenja Stručnog povjerenstva za utvrđivanje psihofizičkog stanja djece, sukladno rješenju Ureda, djetetu se može odgoditi upis u 1.razred OŠ za jednu školsku godinu. **Roditelj koji iz opravdanih razloga želi odgoditi upis djeteta u OŠ za jednu školsku godinu, također mora dovesti dijete na pregled**, istaknuti razloge za odgodu stručnom povjerenstvu i tek nakon provedenog postupka utvrđivanja psihofizičkog stanja djeteta i mišljenja Stručnog povjerenstva Ured donosi rješenje o odgodi upisa.

***Postupak utvrđivanja psihofizičkog stanja djece radi upisa u 1. razred***

**LIJEČNIČKI PREGLED**

Postupak utvrđivanja psihofizičkog stanja djece radi upisa u 1. razred sastoji se od liječničkog pregleda i testiranja učenika od strane stručnog povjerenstva za utvrđivanje psihofizičkog stanja djeteta.

Liječnički pregled djeca obavljaju u ambulantama Službe za preventivnu školsku medicinu, Augusta Cesarca 71, 35 000 Slavonski Brod, prema utvrđenim i oglašenim rasporedima u periodu od 1. veljače 2016. do 31. svibnja 2016. godine. Na liječnički pregled roditelj je dužan ponijeti: važeću zdravstvenu iskaznicu za dijete, OIB, potvrde obiteljskog liječnika ili pedijatra o zdravstvenom stanju djeteta i eventualno specijalističke nalaze, iskaznice o cijepljenju s točnim datumima cijepljenja.

**TESTIRANJE UČENIKA OD STRANE STRUČNOG POVJERENSTVA ZA UTVRĐIVANJE PSIHOFIZIČKOG STANJA DJETETA RADI UPISA U 1. RAZRED**

Testiranje će obaviti članovi Povjerenstva u prostoru škole, u terminima koji će se naknadno objaviti (kraj svibnja/početak lipnja).

U slučaju da dijete ne može pristupiti utvrđivanju psihofizičkog stanja u vremenu predviđenom za to, roditelj je dužan do 30.svibnja 2016.g. obavijestiti stručno povjerenstvo škole kojoj dijete pripada prema upisnom području, koje će utvrditi drugo odgovarajuće vrijeme.

**Djeca s već utvrđenim teškoćama u razvoju trebaju pristupiti utvrđivanju psihofizičkog stanja zbog upisa u prvi razred OŠ u vremenu od 1. veljače 2016.g. do 15. travnja 2016. godine, mimo rasporeda po upisnim područjima, kako bi im se pravovremeno odredila programska i profesionalna potpora.**

**ZAKONSKA OBVEZA UPISA DJETETA, ŠKOLSKOG OBVEZNIKA U OSNOVNU ŠKOLU**

Prema članku 135. stavku 1. Zakona o odgoju i obrazovanju u osnovnoj i srednjoj školi roditelj je dužan upisati dijete, školskog obveznika u osnovnu školu. Roditelj koji postupi suprotno, kaznit će se za prekršaj novčanom kaznom sukladno članku 152. Zakona.

**DODATNE INFORMACIJE**

Za sve dodatne informacije obratiti se pedagoginji škole kojoj dijete prema upisnom području pripada, djelatnicima Ureda državne uprave i Službe za preventivnu školsku medicinu.

Pedagoginja:

Ana Mikulčić